BANPU ตั้งงบลงทุนปีนี้ 210 ล้านเหรียญฯ ในธุรกิจถ่านหิน-พลังงาน-Oil&Gas
BANPU ตั้งงบลงทุนปีนี้ 210 ล้านเหรียญฯ ในธุรกิจถ่านหิน-พลังงาน-Oil&Gas
27 ก.พ. 2560

บริษัท บ้านปู จำกัด (มหาชน) หรือ BANPU ระบุว่า บริษัทตั้งงบลงทุนในปี 60 รวม 210 ล้านเหรียญสหรัฐ โดยแบ่งเป็นธุรกิจถ่านหิน 30 ล้านเหรียญสหรัฐ ธุรกิจพลังงาน 117 ล้านเหรียญสหรัฐ และธุรกิจใหม่ คือ Oil &amp; Gas ราว 63 ล้านเหรียญสหรัฐ
โดยนางสมฤดี ชัยมงคล ประธานเจ้าหน้าที่บริหาร BANPU เปิดเผยว่า แผนการดำเนินงานในปี 60 ยังมุ่งมั่นพัฒนาทุกกลุ่มธุรกิจให้แข็งแกร่ง รวมถึงพัฒนาศักยภาพด้านการจัดการและด้านการลงทุนเพื่อสร้างเสริมความเชี่ยวชาญในธุรกิจพลังงานตั้งแต่ต้นน้ำถึงปลายน้ำอย่างต่อเนื่อง
ทั้งนี้ที่ผ่านมา BANPU ลงทุนธุรกิจก๊าซธรรมชาติแหล่งที่สอง (NEPA หรือ Northeast Pennsylvania) ในบริเวณเดียวกันกับแหล่งแรก จะสามารถรับรู้รายได้ตั้งแต่ไตรมาส 1/60 ซึ่งบริษัทยังคงมุ่งหน้าที่จะสร้างมูลค่าเพิ่มจากการลงทุนในธุรกิจต้นน้ำนี้ และมองหาโอกาสในการลงทุนเพิ่มเติมเพื่อสร้างสมดุลให้กับธุรกิจพลังงานประเภทต่างๆ ของบริษัทต่อไป 
ส่วนการดำเนินงานของ บริษัท บ้านปู เพาเวอร์ จำกัด (มหาชน) หรือ BPP ในอนาคตนั้น บริษัทเชื่อมั่นในศักยภาพด้านการบริหารจัดการธุรกิจไฟฟ้าและขยายกำลังการผลิตไฟฟ้าของ BPP ให้ได้ตามเป้าหมาย 4,300 เมกะวัตต์ ในปี 68 โดยมีสัดส่วนของพลังงานหมุนเวียนไม่น้อยกว่า 20% ตลอดจนบริษัทมีความพร้อมให้บริการห่วงโซ่อุปทาน (Supply Chain Management) และเดินหน้าพัฒนาระบบการจัดการพลังงานที่มีประสิทธิภาพ เพื่อสร้างมูลค่าระยะยาวให้แก่ผู้ถือหุ้นและผู้มีส่วนได้เสีย
“บริษัทยังคงเดินหน้านำเทคโนโลยีใหม่ที่เหมาะสมมาใช้เพื่อบริหารมูลค่าเหมืองถ่านหินที่มีอยู่ให้มีประสิทธิภาพการผลิตสูงสุดเพื่อให้ได้ปริมาณถ่านหินที่เหมาะสมกับสภาวะตลาด ตลอดจนควบคุมการผลิตและดูแลค่าใช้จ่ายอย่างรัดกุม มุ่งเน้นการสร้างมูลค่าเพิ่มจากการผลิตถ่านหินที่มีคุณภาพสูง การขยายฐานลูกค้าไปในตลาดที่ให้ราคาถ่านหินสูง และการให้บริการด้านโลจิสติกส์  พร้อมมองหาโอกาสทางธุรกิจจากพลังงานทางเลือกใหม่ๆ ในประเทศที่บริษัทฯ เข้าไปดำเนินธุรกิจ และในกลุ่มประเทศ CLMV เพื่อส่งเสริมให้บริษัทฯ ก้าวสู่ความเป็นผู้นำธุรกิจด้านพลังงานอย่างมั่นคงในภูมิภาคเอเซีย-แปซิฟิกต่อไป” นางสมฤดี กล่าว